作者：严仁
词牌/韵律：贺新郎

paragraphs: 说到城南杜。
尽风流、至今人号，去天尺五。
家世联翩苍玉佩，自有文章机杼。
看鸾凤、九霄轩翥。
文阵堂堂新得隽，正少年、壮气虹霓吐。
拈彩笔，月城去。
出关相送梅千树。
雪连空、马蹄特特，晓寒人度。
帝里春浓花似海，催入明光奏赋。
须快展、亨衢阔步。
随世功名真漫浪，要平生、所学期无负。
须记得，别时语。